**ROMÂNIA Proiect**

**JUDEȚUL VRANCEA Anexa**

**CONSILIUL JUDEȚEAN la Hotărârea nr. din 2024**

**Addendum la Strategia de Dezvoltare a județului Vrancea, conform prevederilor Regulamentului (UE) nr. 1060/2021**

1. **Zona geografică vizată de documentul strategic**

Județul Vrancea se întinde pe o suprafață de aproximativ 4863 km² și cuprinde 2 municipii, 3 orașe, 68 comune și 331 sate.

Ca organizare regională, Județul Vrancea este inclus în Regiunea Sud-Est, din care mai fac parte și județele Brăila, Buzău, Constanța, Galați și Tulcea. Regiunea Sud-Est acoperă o suprafață de 35.762 km2, reprezentând 15% din totalul suprafeței țării, a doua ca mărime din cele 8 regiuni.

Poziționarea geografică a județului este la curbura Carpaților Orientali, fiind situat la punctul de intersecție a celor trei mari regiuni istorice ale României, respectiv Muntenia, Moldova și Transilvania.

În ceea ce privește județele învecinate ale Vrancei, acestea sunt următoarele: Buzău la Sud, Brăila la Sud-Est, Galați la Est, Vaslui la Nord-Est, Bacău la Nord și Covasna la Vest.

Cel mai important oraș al județului este Municipiul Focșani, care este și reședință de județ.

1. **Analiza nevoilor de dezvoltare și a potențialului zonei**

La nivelul județului Vrancea a fost identificată nevoia de dezvoltare în următoarele domenii:

1. **Sănătate**
2. **Asistență socială**
3. **Economie**
4. **Turism**
5. **Sistemul de educație și instruire**
6. **Caracteristici culturale**
7. **Agricultură și dezvoltare rurală**
8. **Infrastructura de transport și infrastructura edilitară**
9. **Protecția mediului**
10. **Incluziune socială**
11. În domeniul sănătății, nevoia de intervenție este justificată prin:

* Număr mic de cabinete de medicină dentară și de farmacii/puncte farmaceutice în mediul rural, precum și de centre de permanență a medicilor de familie;
* Lipsa medicilor de familie tineri în mediul rural;
* Slaba dezvoltare a serviciilor de asistență medicală și socială la domiciliu;
* Nevoia unor centre care să asigure îngrijire medicală și socială pentru persoanele vârstnice cu venituri scăzute;
* Nevoia de modernizare/reabilitare a Spitalului Județean Focșani;
* Valorificarea spațiului vechiului Spital Năruja prin transformarea într-un centru de îngrijire pentru persoane vârstnice;
* Asigurarea educației sanitare în rândul populației școlare;
* Lipsa dezvoltării serviciilor balneare și de recuperare în mediul rural;
* Lipsa dezvoltării stațiunii Soveja pentru resursele de aer ozonat;
* Slaba dezvoltare a serviciilor medicale școlare;
* Dezvoltarea slabă a serviciilor de screening pentru populație;
* Slaba dezvoltare a serviciilor paliative;
* Dezvoltarea în continuare a serviciilor de reabilitare;
* Lipsa serviciilor medicale specializate pentru copiii cu probleme neuropsihiatrice.

1. Referitor la serviciile de asistență socială existente la nivelul județului, nevoia de dezvoltare a acestora se bazează pe:

* Necesitatea finalizării reformei în domeniul asistenței sociale și implementării standardelor minime de calitate în domeniu, conform legislației existente;
* Creșterea gradului de acoperire cu servicii sociale, în special în mediul rural, având în vedere numărul mic de servicii sociale acreditate la nivelul primăriilor și numărul relativ redus de furnizori din mediul rural;
* Facilitarea procesului de îmbătrânire activă și nevoia dezvoltării de servicii de prevenție în comunitate adresate persoanelor vârstnice: centre de tip respiro/centre de criză pentru persoane vârstnice, centre de zi de asistență și recuperare, locuințe protejate, servicii de îngrijire la domiciliu etc;
* Creșterea gradului de profesionalizare a resurselor umane de la nivelul DGASPS și cu precădere, de la nivelul Autorităților Publice Locale;
* Dezvoltarea serviciilor de tip locuință protejată;
* Dezvoltarea rețelei de Asistență Maternală Profesionistă, ca alternativă la îngrijirea de tip rezidențial.

1. Dezvoltarea economiei județului va urmări în principal:

* Reducerea decalajelor la nivel infrastructural prin conectarea orașelor cu regiunile înconjurătoare;
* Investiții în educație pentru atragerea și menținerea resursei umane de calitate și tranziția către un model economic bazat pe strategii de specializare inteligentă;
* Creșterea ratei de absorbție a fondurilor nerambursabile;
* Consolidarea participării populației la procesul de învățare pe tot parcursul vieții cu scopul unei tranziții facile către o economie bazată pe locuri de muncă cu o valoare adăugată mai mare;
* Investiții în activități de cercetare și inovare care să crească competitivitatea economică;
* Îmbunătățirea accesului pe piața muncii a persoanelor cu dizabilități, pentru compensarea și consolidarea forței de muncă la nivel regional;
* Investiții în îmbunătățirea capacității județene administrative, prin procesul de transformare digitală care să faciliteze interacțiunea agenților economici cu statul;
* Sprijinirea transferului tehnologic și de bune practici între diverși actori locali și internaționali.

1. În domeniul turismului, nevoia de dezvoltare pleacă de la următoarele aspecte constatate:

* Lipsa unui brand de județ cu ajutorul căruia să realizeze campanii de promovare;
* Lipsa turismului medical. Acesta poate fi dezvoltat prin valorificarea resurselor de ape minerale de la Vizantea-Livezi și prin dezvoltarea stațiunii Soveja ale cărei resurse este aerul ozonat;
* Slaba dezvoltare a turismului vitivinicol;
* Lipsa posibilităților de petrecere a timpului liber în zona montană. Această deficiență poate fi depășită prin dezvoltarea unor pârtii de schi/săniuș și prin stabilirea unor noi circuite montane;
* Lipsa utilităților publice în zonele rurale, acest fapt reprezentând un impediment pentru deschiderea afacerilor hoteliere și a punctelor de servire a mesei;
* Slaba dezvoltare a punctelor gastronomice locale. Este nevoie de promovarea opțiunii de deschidere a unor puncte gastronomice locale în zonele rurale și de susținerea celor care își manifestă dorința de a deschide un astfel de afacere;
* Lipsa accesului turiștilor la piețele de desfacere pentru produsele locale. Este nevoie de promovarea produselor locale prin târguri și evenimente de desfacere în aer liber organizate periodic;
* Lipsa unor spații de campare în zonele propice;
* Lipsa/vechimea infrastructurii de salubritate pentru zonele turistice deja existente;
* Numărul scăzut de locuri de cazare și a numărului de restaurante;
* Numărul scăzut de personal calificat angajat în domeniul ospitalier;
* Nivelul scăzut de conștientizare a valorilor naturale și culturale;
* Lipsa infrastructurii pentru biciclete;
* Nr. scăzut de zone pentru petrecerea timpului liber și slaba dotare a acestora;
* Un element distinctiv pentru județul nostru sunt bisericile și mânăstirile, printre puţinele valori originale din Ţara Vrancei. În Vrancea există 40 de biserici de lemn, dintre care 18 au fost trecute pe lista Monumentelor Istorice, iar 21 dintre ele sunt înregistrate la Institutul Român de Istorie Culturală. Astfel, reabilitarea bisericilor și mănăstirilor din județ va duce la dezvoltarea turismului ecumenic în zonă.

1. Dezvoltarea sistemului de educație și instruire va viza:

* Digitalizarea și dezvoltarea infrastructurii educaționale online;
* Dotarea școlilor cu calculatoare și acces la internet, precum și acoperirea elevilor din mediile defavorizate și rurale în ceea ce privește accesul la informație și educație;
* îmbunătățirea și diversificarea cursurilor de formare profesională;
* Creșterea numărului burselor școlare acordare de către autoritățile locale;
* Asigurarea condițiilor necesare pentru desfășurarea în siguranță a procesului educațional;
* Dezvoltarea unui cadru educațional mai incluziv care să adreseze nevoile copiilor cu cerințe educaționale speciale (CES);
* Nevoia de formare continuă a cadrelor didactice;
* măsuri de prevenire a abandonului școlar, precum crearea de centre after school în mediul rural;
* Asigurarea complementarității dintre sistemul educațional formal, cel non-formal și piața muncii.

1. Având în vedere caracteristicile culturale ale zonei, se va urmări:

* Abordarea participativă care urmărește creșterea conștientizării populației cu privire la patrimoniul cultural prin organizarea de vizite de explorare, încurajarea demonstrațiilor susținute de meșterii locali, evidențierea instrumentelor digitale pentru promovarea și comunicarea patrimoniului, publicarea de articole, broșuri, lucrări științifice;
* Crearea unui cadru legislativ care să permită cooperarea interinstituțională eficientă pentru protejarea patrimoniului. Mai mult, se pot introduce stimulente (scutiri de taxe, burse, etc.) pentru conservarea patrimoniului și consolidarea educației cu privire la patrimoniu;
* Respectarea materialelor și esteticii locale prin perpetuarea meseriilor, deschiderea pieței muncii pentru persoanele defavorizate (mame singure, persoane cu dizabilități etc.) prin promovarea acestor meserii;
* Valorificarea patrimoniului mixt prin coordonarea instituțiilor interesate (care pot oferi cursuri, tabere etc. de conservare a patrimoniului) și a agenților economici;
* Funcționarea tuturor bibliotecilor care să asigure locuitorilor spații și condiții pentru a putea beneficia de serviciile acestor instituții;
* Redactarea anuală a unui calendar al evenimentelor culturale și consolidarea coordonării unităților de cultură, prin întâlniri semestriale ale factorilor culturali de decizie.

1. Sectorul agricol și dezvoltarea spațiului rural din Județul Vrancea se confruntă cu următoarele nevoi:

* Susținerea dezvoltării lanțurilor alimentare scurte, care să stimuleze accesul producătorilor la piețele agro-alimentare și să reducă, pe cât posibil, numărul de intermediari.
* Nevoia de creștere a cooperării între actorii implicați în lanțul alimentar și încurajarea investiţiilor colective**;**
* Modernizarea și restructurarea exploatațiilor mici/mijlocii, în special fermele de familie, prin investiții pentru îmbunătățirea productivității;
* Încurajarea consumului de produse autohtone și dezvoltarea de piețe locale;
* Întinerirea generațiilor de fermieri;
* Sprijinirea micilor fermieri în vederea aplicării principiilor agriculturii sustenabile și ecologice;
* Creșterea numărului de locuri de muncă și diversificarea tipologiilor de locuri de muncă în zonele rurale, în vederea atragerii tinerilor pentru a se stabili în aceste zone;
* Reducerea dependenței de activitățile agricole și sprijinirea dezvoltării sectorului neagricol în zonele rurale;
* Nevoia de creștere a gradului de instruire a fermierilor, prin îmbunătățirea competențelor, cunoștințelor de bază ale acestora prin educație non-formală, informală și pe tot parcursul vieții;
* Extinderea accesului la infrastructura de utilități publice (alimentare cu apă, canalizare, gaze etc.) şi servicii adecvate pentru îmbunătățirea calității vieții în zonele rurale;
* Creșterea gradului de atragere a resurselor financiare nerambursabile destinate agriculturii și dezvoltării spațiului rural.

1. În domeniul infrastructurii de transport și al infrastructurii edilitare, se va urmări:

* Decongestionarea traficului de pe rețelele dedrumuri naţionale, județene și comunale care traversează judeţul, scăderea numărului de accidente, reducerea ambuteiajelor, creșterea gradului de siguranță rutieră prin reabilitarea și modernizarea infrastructurii de drumuri și a podurilor aferente, dezvoltarea infrastructurii de protecţie la inundații, construcția variantelor ocolitoare ale localităților pentru devierea tranzitului auto și a traficului greu;
* Creșterea accesibilității, mobilității și a conectivității județului prin extinderea rețelei de drumuri publice, construcția unui drum expres şi a infrastructurii adiacente cu acces la localitățile din proximitate, dezvoltarea unei rețele funcționale de piste de biciclete, amenajarea sistemelor park&ride;
* Amenajarea/reabilitarea trotuarelor care lipsesc în mai multe localități pentru deplasarea în siguranță a pietonilor;
* Inspectarea periodică a clădirilor pentru stabilirea stării acestora și a gradului de risc seismic, în scopul unor intervenții corespunzătoare;
* Respectarea regulilor de urbanism și a disciplinei în construcții;
* Reducerea riscului la inundații si incendii prin elaborarea hărților de risc și stabilirea zonelor cu interdicții de construire;
* Creșterea gradului de utilizare a infrastructurii feroviare prin electrificarea liniilor, reabilitarea și modernizarea infrastructurii, creșterea vitezei de deplasare și îmbunătățirea condițiilor de călătorie, redeschiderea tronsoanelor de cale ferată închise;
* Creșterea gradului de acoperire a serviciului public de transport judeţean și promovarea transportului durabil prin extinderea și modernizarea acestuia, amenajarea și modernizarea stațiilor de transport în comun;
* Creșterea gradului de acoperire a sistemelor actuale de alimentare cu apă și canalizare, conformarea acestora cu directivele europene din domeniu pentru toate localitățile județului Vrancea;
* Creșterea gradului de acoperire a rețelelor de alimentare cu gaze, diminuarea avarilor, funcționarea la parametrii optimi ai rețelelor;
* Creșterea gradului de acoperire a rețelelor de alimentare cu energie electrică, diminuarea avarilor, funcționarea la parametrii optimi ai rețelelor; trecerea cablurilor aeriene în subteran;
* Extinderea sistemului de iluminat public în zonele neacoperite și reabilitarea și înlocuirea corpurilor de iluminat uzate și ineficiente, mari consumatoare de energie electrică;
* Creșterea numărului de consumatori pentru alimentarea cu energie termică distribuită în sistem centralizat, dezvoltarea și extinderea sistemului de termoficare.

1. Vor fi implementate măsuri care vor viza protecția mediului, măsuri care vor urmări:

* Aducerea corpurilor de apă la statusul/potenţialul ecologic bun sau foarte bun prin îmbunătăţirea epurării apelor uzate şi prin controlul deversărilor în emisarii de suprafaţă;
* Îmbunătăţirea sistemului de monitorizarea calităţii aerului atmosferic ( prin adăugarea unor noi indicatori de calitate, de ex. PM 2,5 – care poate avea un impact semnificativ asupra sănătăţii umane);
* Rezolvarea problemelor de poluare atmosferică generată de: traficul rutier pe străzile intens circulate; instalațiile de incinerare; sursele individuale de încălzire a cetățenilor; existența echipamentelor vechi ale rețelelor de termoficare; existența unor operatori economici care se ocupă cu creșterea animalelor;
* Cresterea suprafetei de spatii verzi in mediul urban;
* Monitorizarea şi limitarea activităţilor care produc emisii de precursori ai ozonului troposferic (NOx, COV);
* Reecologizarea/remedierea/ameliorarea stării de calitate a solurilor care se încadrează în clasele IV şi V de bonitate;
* Asigurarea serviciilor de salubritate care să respecte normele legislative în vigoare;
* Adoptarea de măsuri pentru ecologizarea arealelor cu deşeuri abandonate;
* Creşterea eficienţei energetice a gospodăriilor prin implementarea de programe de reducere a utilizării de combustibili fosili (ex: utilizarea de panouri solare, panouri fotovoltaice mori eoliene, biomasă);
* Creşterea eficienţei energetice a clădirilor din sistemul public prin reabilitarea acestora;
* Stimularea dezvoltării de activităţi în domeniul agriculturii ecologice;
* Dezvoltarea eco-turismului pentru protecţia biodiversităţii, în special în ariile protejate.

1. În ceea ce privește incluziunea socială, se distinge nevoia de dezvoltare a accesului la serviciile primare de sănătate, sociale si de educație pentru persoanele din mediul rural față de cel urban, disparitățile existând și la nivel regional, între regiunile dezvoltate și cele mai puțin dezvoltate, aceste aspecte vizând inclusiv populația de etnie romă. Totodată, în mediul urban se mențin discrepanțele privind grupurile vulnerabile, astfel încât, deși indicatorul ratei riscului sărăciei este mai mic decât în rural, categoriile vulnerabile cele mai expuse sunt aceleași ca în zonele rurale. Așadar, există nevoia de investiții cu un rang înalt de prioritate pentru a favoriza incluziunea activă, pentru a consolida accesul la servicii de calitate, pentru a promova integrarea socioeconomică a comunității rome, pentru a aborda problema deprivării materiale și pentru a investi în locuințe, asistență medicală și infrastructura de îngrijire pe termen lung.
2. **Rolul Strategiei de Dezvoltare la nivel teritorial**

Strategia de dezvoltare face posibilă coordonarea activă a proceselor de dezvoltare care au loc în teritoriu, luarea în considerare a caracteristicilor locale, a schimbărilor din mediul exterior şi fac posibilă abordarea proactivă, realizată într-un mod inovativ, a proceselor de dezvoltare teritorială.

Rolul Strategiei de Dezvoltare este de a programa și planifica inițiativele propuse la nivelul județului, utilizând o abordare integrată și participativă, care să asigure premisele necesare pentru generarea efectelor și rezultatelor așteptate, în termeni cantitativi și calitativi, asupra mediului economic și social de la nivel județean.

Valorile comune definite pentru atingerea obiectivelor privind dezvoltarea multisectorială a județului sunt coerente cu următoarele principii:

* Abordare participativă în adoptarea deciziilor;
* Comunicare deschisă și transparentă;
* Competitivitate, profesionalism și integritate;
* Acțiuni centrate către nevoile cetățenilor;

Portofoliul cuprinde atât proiecte sectoriale, cât și proiecte integrate de intervenție, care acoperă toate domeniile vizate de strategie și întreg teritoriul județului, în aceasta regăsindu-se atât intervenții de tip ”hard” (proiecte de infrastructură de transport, utilități publice etc.), cât și ”soft” (proiecte privind sprijinirea comunităților defavorizate, dezvoltarea capacității administrative, încurajarea parteneriatelor etc.).

1. **Implementarea Strategiei de Dezvoltare a județului Vrancea**

În vederea prioritizării portofoliului de proiecte, se consideră necesară constituirea unei structuri parteneriale, fără personalitate juridică, cu rol strategic in acest proces.

Potrivit art. 29 coroborat cu art. 8 din Regulamentul (UE) nr. 1060/2021 (RDC) (al Parlamentului European şi al Consiliului de stabilire a unor dispozi(ii comune privind Fondul european de dezvoltare regională (FEDR), Fondul social european (FSE), Fondul de coeziune (FC) şi Fondul european pentru pescuit şi afaceri maritime (FEPAM), parteneriatul include cel puţin următorii parteneri:

(a) autorităţile regionale, locale, urbane şi alte autorităţi publice;

(b) partenerii economici şi sociali;

(c) organismele relevante care reprezintă societatea civilă, cum ar fi partenerii din domeniul protecţiei mediului, organizaţiile neguvernamentale şi organismele responsabile cu promovarea incluziunii sociale, a drepturilor fundamentale, a drepturilor persoanelor cu handicap, a egalităţii de gen şi a nediscriminării

(d) organizaţii de cercetare şi universităţi, după caz.

In conformitate cu principiul guvernanţei pe mai multe niveluri, partenerii vor fi implicaţi în pregătirea/actualizarea strategiilor teritoriale, precum şi pe tot parcursul pregătirii şi implementării acestora, inclusiv prin participarea la sedinţele de monitorizare. Componenţa comitetului partenerial este aprobată la nivelul Consiliului Județean, comitetul partenerial trebuind sa fie compus din reprezentanţi ai partenerilor menţionaţi. Reprezentanţii partenerilor sunt delegaţi să participe la comitetul partenerial pe baza unor proceduri transparente. Fiecare membru al comitetului partenerial are drept de vot. Lista membrilor comitetului partenerial se publică. Comitetul partenerial funcţionează pe baza unui regulament, se reuneşte cel puţin o dată pe an şi examinează implementarea Strategiei de dezvoltare a județului Vrancea şi progresele înregistrate în îndeplinirea obiectivelor acestuia. În acest scop, comitetul ia în considerare progresele în vederea atingerii obiectivelor. Comitetul partenerial examinează toate aspectele care afectează evoluţia Strategiei de dezvoltare a județului Vrancea, inclusiv concluziile examinărilor performanţei.

Comitetul este consultat şi, după caz, emite un aviz cu privire la orice modificare a Strategiei de dezvoltare a județului Vrancea propusă de beneficiarul strategiei. Comitetul partenerial poate adresa observaţii beneficiarului strategiei în ceea ce priveşte implementarea şi evaluarea Strategiei de dezvoltare a județului Vrancea, incluzând acţiuni legate de reducerea sarcinii administrative pentru beneficiari. Comitetul partenerial monitorizează acţiunile întreprinse ca urmare a observaţiilor sale.

Comitetul partenerial va avea următoarele atribuţii:

- aprobă cadrul de implementare/monitorizare/evaluare a Strategiei de dezvoltare a județului Vrancea;

- aprobă criteriile de prioritizare a proiectelor din lista Strategiei de dezvoltare a județului Vrancea;

- selectează proiectele prioritare în raport cu accesarea finanţărilor prin PRSE 2021-2027;

- asigură monitorizarea strategică a implementării strategiei şi a proiectelor prioritare;

- elaborează raportări periodice privind implementarea Strategiei de dezvoltare a județului Vrancea;

- va disemina informații şi va iniția consultări parteneriale extinse privind progresul implementării Strategiei de dezvoltare a județului Vrancea;

- examinează orice probleme care afectează evoluţia implementării Strategiei de dezvoltare a județului Vrancea.

## **Obiective strategice de dezvoltare a județului**

Pornind de la deficiențele și oportunitățile de dezvoltare sectoriale identificate la nivelul județului, în capitolele de analiză diagnostic și analiză SWOT, precum și în baza constatărilor evidențiate pe parcursul procesului participativ (sondaj de opinie aplicat în rândul cetățenilor, interviuri semistructurate și grupuri de lucru cu actori cheie din județ), au fost identificate mai multe obiective strategice care urmăresc evitarea sau atenuarea amenințărilor, atât prin corectarea punctelor slabe, cât și prin capitalizarea atuurilor și a oportunităților.

Obiectivele strategice sunt subordonate obiectivului general și au fost dezvoltate luând în considerare atât integrarea verticală, respectiv coerența cu obiectivele tematice stabilite în cadrul politicii de coeziune a UE pentru perioada 2021-2027 și strategiile de la nivele teritoriale superioare (european, național, regional), cât și integrarea orizontală, prin armonizarea cu strategiile existente la nivel local.

Obiectiv general - Dezvoltarea socio-economică durabilă și îmbunătățirea calității vieții populației prin aboradarea unui sistem integrat de priorități și măsuri de dezvoltare, care vizează creșterea competitivității și atragerea investitorilor, conservarea și îmbunătățirea condițiilor de mediu, creșterea conectivității la nivelul infrastructurii de transport și a utilităților publice, promovarea dezvoltării integrate a teritoriului, combaterea sărăciei și sporirea incluziunii sociale;

O.S. 1 - Un județ mai inteligent și mai competitiv, prin promovarea transformării economice inovatoare și inteligente și îmbunătățirea capacității administrative;

O.S.2 - Un județ mai verde, cu emisii scăzute de carbon prin promovarea tranziției către o energie nepoluantă și echitabilă, a investițiilor verzi, a economiei circulare, a adaptării și atenuării efectelor schimbărilor climatice și a prevenirii și gestionării riscurilor;

O.S.3 - Un județ mai conectat, prin dezvoltarea mobilității, a conectivității TIC și a utilităților publice;

O.S.4 Un județ mai social și mai incluziv, prin implementarea Pilonului european al drepturilor sociale;

O.S.5 - Un județ mai aproape de cetățeni, prin încurajarea dezvoltării durabile și integrate a teritoriului și a inițiativelor locale.

**pentru Preşedinte**

**Vicepreședinte**

**Ionel Cel-Mare**

**Avizat,**

**Secretar general al judeţului**

**Raluca Dan**